**Samlet trosopplæringsplan for Blaker, Frogner og Sørum menigheter**

**Hovedmål for trosopplæringen**

Til grunn for all trosopplæring som gjøres i Den norske kirke ligger misjonsbefalingen, slik vi finner den i Matt. 28, 18-20. Menighetene i Blaker, Frogner og Sørum (heretter kalt BFS) ønsker å ta misjonsbefalingen på alvor, og har derfor som hovedmål å gjøre befalingens tre «bud» til praksis i menighetene: døpe, disippelgjøre og lære. For hvert barn som døpes inn i en av menighetene i BFS, får menigheten også et ansvar for å sørge for at den døpte får tilstrekkelig støtte og undervisning til å bli kjent med den treenige Gud, Jesus og den hellige ånd. Alle døpte 0-18 år skal få et relevant tilbud i forhold til alder og funksjonsevne, slik at de kan bli hos Kristus når de vokser opp, likesom de i dåpen ble forenet med han.

**Grunnlag og særpreg**

Lillestrøm kommune er en av de største kommunene i landet. Kommunen er mangfoldig med jordbruk og mange næringsvirksomheter. Kommunen er langstrakt med store avstander. Kommunesenteret ligger i Lillestrøm. BFS har 6 barneskoler, 2 ungdomsskoler, og 1 videregående skole. I alt er det ca. 1700 elever fordelt på de seks barneskolene og ca. 700 elever på de to ungdomsskolene i BFS. Elevtallet er økende, da kommunen er preget av innflyttere med barn i skolealder, derfor beregnes antallet elever å øke de kommende årene. Lillestrøm kirkelige fellesråd har 8 menigheter. Denne trosopplæringsplanen gjelder for menighetene Blaker, Frogner og Sørum (BFS). BFS er et voksende lokalsamfunn. Pr 31.12.2023 var tallene slik:

Blaker: Totalt 3006 innbyggere, 1932 var medlemmer av DNK, noe som gir en medlemsprosent på 64,3%.

Frogner: Totalt 8173 innbyggere, 4351 var medlemmer av DNK, noe som gir en medlemsprosent på 53,2%.

Sørum: Totalt 7960 innbyggere, 4659 var medlemmer av DNK, noe som gir en medlemsprosent på 58,5%.

Sørumsand fungerer som menighetenes lokale sentrum for beboere i Sørum og Blaker, mens beboere på Frogner har et eget sentrum, og søker også mot Lillestrøm.

BFS har et veldig godt samarbeid med Sørumsand misjonshus, Frogner misjonssenter og Fjuk bedehus. Det er her de fleste av trosopplæringstiltakene våre arrangeres.

I 2024 har vi startet en revisjon av skole- kirke- samarbeidet som allerede har medført konkrete avtaler med mange barneskoler i menighetene.

**Organisering, rammer og ansvar**

Staben er en felles stab som samarbeider om de tre menighetene (BFS). Det er en sokneprest i hver kirke som alle har en 100% stilling. Det er to kirkemusikere som er fordelt på de tre menighetene, den ene kirkemusikeren har en 100% stilling, den andre har en 80% stilling. Menighetene har en trosopplærer i 100% stilling, de har en trosopplærer i 20% stilling som har babysang og knøttesang. De har en ungdomsarbeider i en 100% stilling. Staben har en sekretær i 100% som også jobber en del for fellesrådet, og er til stede på kirkekontoret som ligger litt i utkanten av sentrum på Sørumsand. Menighetene har et felles ungdomshus som ligger i Lørenfallet som er nesten i midten av de tre menighetene som også brukes til trosopplærings tiltak og andre arrangementer i regi av menighetene BFS.

Vi håper at vi gjennom arbeidet også kan rekruttere nye frivillige medarbeidere til menighetene våre. For å kunne tilby trosopplæring på det nivået vi ønsker, er vi avhengige av tett samarbeid med ulønnede medarbeidere (frivillige). I BFS ønsker vi å satse på ungdomslederne våre, noe som blant annet innebærer at vi har et forholdsvis omfattende ledertreningskurs for ungdom. Gudstjenestene skal ideelt sett være et nav og et samlingspunkt for alle andre aktiviteter i menighetene, trosopplæringen inkludert. Vi erkjenner at gudstjenestene ikke fungerer slik i dag. Vi ønsker at de som kommer på gudstjeneste for å døpe sine barn eller fordi de er spesielt interessert skal oppleve gudstjenesten som relevant for deres liv. Vi ønsker å organisere trosopplæringen som et samarbeid med foreldre og resten av storfamilien. Dette samarbeidet forstår vi både som at vi må informere foreldrene godt om hva som skjer på de ulike arrangementene, men også at vi ønsker å bidra til å støtte foreldre, besteforeldre og andre rundt barna til å formidle kristen tro selv. Situasjonen vår, i likhet med mange andre bygder i Norge, er at mange (ca. 60-70 %) er døpt, men relativt få deltar jevnlig på gudstjenester eller alderstilpassede trosopplæringstiltak.

De kontinuerlige tiltakene som finnes oppleves av en eller annen grunn ikke som verdifulle nok til at det store flertallet av døpte møter jevnlig opp der, selv om de er døpt og medlemmer av kirken. Vi mener at en konstruktiv måte å møte denne situasjonen på er å arrangere forskjellige årsdager for forskjellige aldersgrupper, ved hjelp av invitasjoner i posten ut fra medlemsregisteret, samtidig som vi bruker disse årsdagene som en måte å rekruttere til de kontinuerlige arrangementene.

RAMMER: Vi må vi satse bredt og systematisk på ulønnet, frivillig tjeneste og legge til rette for at medarbeiderne får bruke sine evner og anlegg.

ANSVARSFORHOLD: Trosopplærer har hovedansvar for trosopplæringsplanen, både i forhold til gjennomføring av plan, iverksetting og evaluering av planen. Trosopplærer har det faglige ansvaret for planen. Trosopplærer er også selv med i driften av noen av tiltakene, særlig gjelder dette de "store" breddetiltakene som påskevandring, Tårnagenter, Lys Våken, 5-klasse leir og pizza and praise gudstjeneste. I tillegg har vi kontinuerlig tiltak som babysang, knøttesang, familiedag, tacotirsdag/torsdag og lederkurset Loved input samt ungdomsklubb.

Prest: Presten har ansvar for gjennomføring av dåpssamtalen og dåpen. Presten er med på tiltaket fireårsbok (lørdag formiddag og gudstjeneste søndag) sammen med kirkemusiker og frivillige medarbeidere. Presten er også med på tiltaket seksårsbok med to samlinger inkludert gudstjeneste. Presten deltar sammen med trosopplærer på tiltaket påskevandring og på tiltaket tacotirsdag/torsdag ved behov. Foruten konfirmantundervisning deltar også presten i forberedelsene av Lys Våken-gudstjenesten og er med på gudstjenesteverkstedet lørdag ettermiddag.

Diakon: Diakonen har et særlig ansvar for å sikre det diakonale "uttrykket" i trosopplæringsarbeidet vårt, både gjennom samtaler med trosopplærer og ved deltagelse i noen trosopplæringstiltak, for eksempel familiedag.

Kirkemusiker: Musikalsk ansvar på "trosopplæringsgudstjenester" som 4- og 6- årsbok, Tårnagentgudstjeneste, Lys Våkengudstjeneste og konfirmasjonsgudstjeneste. Kirkemusikerne oppfordres til å tenke kreativt i forhold til bruk av salmer i disse gudstjenestene. Det er videre Kirkemusiker som deltar på tiltakene 4- og 6-årsbok sammen med trosopplærer, prest og frivillig medarbeider.

Ungdomsarbeider: Ungdomsarbeider deltar på Lys Våken og har ansvar for dette tiltaket i samarbeid med trosopplærer. Ungdomsarbeider har også ansvar for og deltar på lederkurset Loved input sammen med trosopplærer. Ungdomsarbeideren er også med i konfirmantarbeidet. Ungdomsarbeider er med på tacotirsdag/torsdag ved behov.

Sekretær: Koordinerende ansvar i forhold til dåp og dåpssamtaler. Ansvar for utsending av invitasjoner og materiell til aktuelle målgrupper. Invitasjonene og materiellet forberedes av trosopplærer.

For alle tiltakene gjelder at den hovedansvarlige tar initiativ til planlegging, gjennomføring og evaluering. Trosopplærer er veileder/støtte der det er behov. Lønnede medarbeidere bærer hovedansvaret for trosopplæringsarbeidet. Og ulønnede medarbeidere må også få stor frihet til å tjene innenfor trosopplæringen. Stab og menighetsråd skal etterstrebe å oppmuntre og utruste.

Sentrale dimensjoner

**Samvirke med hjemmet og familien**

Foreldrene er de viktigste trosformidlerne til barna. Sammen med kirken har dåpsforeldre et ansvar for å be for barnet, lære det selv å be, lære det om tro og hjelpe barnet til å vokse i troen på Jesus Kristus. Kirken er en viktig støttespiller, og med trosopplæringssatsningen "Størst av alt", gis det nå mange tilbud som skal være en hjelp i trosformidlingen til barn.

**Barn og unges medvirkning**

Vi ønsker barnevennlige gudstjenester med mange deltakende barnefamilier en gang i måneden. Og at barna selv er aktive deltakere i disse gudstjenestene. I breddetiltak som tårnagent og lys våken skal barna være med å bestemme hvordan gudstjenesten skal se ut.

Ungdommen er del av et styre i ungdomsarbeidet som også har ansvar for å finne ut hvilken vei videre vi skal ta i ungdomsarbeidet. Ungdommen på ledertreningskurs er med på gudstjenester som er tilrettelagt for konfirmanter, pizza and praise og menighetenes breddetiltak.

BFS ønsker at barn og unge skal være med å utforme menighetens trosopplæring. Menigheten har et ansvar for å gi rom til å uttrykke seg. Barn og unge skal ha en direkte kanal inn til menighetsråd og fellesråd, dette gjøres via stab, frivillige og styret på ungdomsklubben. Menighetsrådene og barne- og ungdomsutvalget oppfordres til jevnlig besøk på ungdomsklubben. Ungdommer fra ungdomsarbeidet er mer delaktige i trosopplæringstiltakene som er i regi av menigheten.

Vi ønsker større delaktighet og synlighet i gudstjenester tilpasset barn og unge. Vi sørger for å ha samlinger i forkant av tiltak som har gudstjeneste som avslutning. Barn og unge skal få delegert ansvarsområder og være med i utformingen av gudstjeneste som gjør at de får et eierskap og tilhørighet i menigheten.

**Inkludering og tilrettelegging**

Det er barnekrok/leker i kirkene, med møbler i yngste barnas høyde.

Alle trosopplæringstiltak i BFS skal være åpne og tilgjengelige for alle, uansett funksjonsnivå. Det er menighetenes ansvar, i samarbeid med foresatte, å tilrettelegge slik at dette skjer. Menigheten har ansvar for at alle barn og unge får den tilretteleggingen de har krav på både fysisk og individuelt. Fellesrådet har et særskilt ansvar her, også når det gjelder oppfølging av fysiske tilpasninger i kirkerommet og prioriterer midler til dette.

BFS ønsker at alle barn og unge skal ha økonomisk mulighet til å være med på våre trosopplæringstiltak.

**Gudstjeneste**

Gudstjenesten bør være trosopplæring i seg selv, og flere konkrete tiltak i planen vil være en del av den.

Årshjulet for den lokale grunnordningen i gudstjenestefeiringen samkjøres med trosopplæringsplanen. BFS har flere lokaler hvor det holdes gudstjenester. Dette gir rom for ulike uttrykksformer.

Gudstjenesteplanlegging skal skje i god tid. Gudstjenestens innhold skal være tilpasset deltakerne. Gudstjenestene skal ideelt sett være et nav og et samlingspunkt for alle andre aktiviteter i menighetene, trosopplæringen inkludert.

Når det er gudstjeneste som er tilrettelagt for barn og unge så er det ønskelig at vi jobber for å vise hva de forskjellige leddene er. Slik at barn forstår mer av gudstjeneleddene. Dette kan fortelles om i forkant av gudstjenesten. Vi ønsker at de som kommer på gudstjeneste for å døpe sine barn eller fordi de er spesielt interessert skal oppleve gudstjenesten som relevant for deres liv.

**Diakoni**

Vern om skaperverket, bærekrafsmålene og kamp for rettferdighet er viktige temaer i menighetens trosopplæringsarbeid. Dette kommer blant annet til uttrykk gjennom Kirkens Nødhjelps fasteaksjon.

Diakoni er en sentral del av trosopplæringen. Vi vil gjennom trosopplæringen bygge gode og inkluderende fellesskap med plass til hele mennesket.

Kirkens trosopplæring skal bidra til at barn og unge og deres familier blir sett og får hjelp når livet er vanskelig, både ved å bygge gode relasjoner i det daglige og ved å informere om muligheten for samtaler med diakon eller prest.

**Misjon (NB: Oppdatert info må inn her)**

Misjonsprosjektet SAT7 Status: - Vi viser frem menighetens misjonsprosjekt i noen av våre trosopplæringstiltak. Ved å presentere disse i gudstjenester. Mål: - Vi ønsker å være med og støtte menighetenes misjonsprosjekter, særlig rettet mot forfulgte kristne. Hvor vil vi hen?: - Vise tydeligere i menighetens trosopplæringsplan hvilket misjonsprosjekt vi til en hver tid samarbeider med.

**Musikk og kultur**

Vi ønsker å starte opp to kor i BFS høsten 2024. Og vi har et ungdomsband som vi bruker i forskjellige sammenhenger. Barn og unge skal få møte ulike kulturuttrykk i trosopplæringen som mottakere, deltakere og formidlere.

Vi skal vise frem den forskjellige musikken og kulturen som ligger i kirken. Ungdom som er med i ungdomsbandet vårt skal få lov til å utfolde seg i forskjellige trosopplæringstiltak og gudstjenester. Ungdomsbandet kan få mer ansvar for hvilken musikk som spilles i de gudstjenestene de deltar på, i samarbeid med kirkemusiker. Vi har to kirkemusikere i til sammen 180 % stilling.

**Frivillig medarbeiderskap**

For at trosopplæringsarbeidet vårt skal nå bredden av barn og unge i alderen 0-18 år, trenger vi flere frivillige medarbeidere.

Vi har fokus på ledertrening for ungdom. Dette gir mange unge tilhørighet til kirken og er en stor ressurs inn i menighetenes barne- og ungdomsarbeid. Foreldre stiller ofte opp til tiltak hvor barna deres er med. Der hjelper de til med forskjellige oppgaver knyttet til tiltaket som for eksempel nattevakt på Lys våken.

Vi vil jobbe for å bli bedre til å både rekruttere og følge opp frivillige medarbeidere. Vi ønsker å systematisere frivillighetsarbeidet i menighetene slik at det blir lettere å kommunisere mellom stab og frivillige. Vi ønsker å etablere en "frivillighetspool" med oversikt over frivillige medarbeidere i menigheten, og konkretisering av hvilke oppgaver de ønsker å delta i/ ha ansvar for.

**Samarbeid med barne- og ungdomsorganisasjoner**

BFS ønsker et bedre samarbeid med flere barne- og ungdomsorganisasjoner. Dette gjelder særlig et leirtilbud til 5. trinn. Vi ønsker å nyttiggjøre oss av de frivillige organisasjonenes tilbud, som for eksempel leirer, kurs, seminarer og lederressurser der vi har behov for det.

**Tverrfaglig samarbeid**

Trosopplæringen berører alle deler av menighetens virksomhet. Det tverrfaglige arbeidet i stab og utvalg er avgjørende for å favne bredt.

Barne- og ungdomsutvalget har jevnlige møter og arbeider med gjennomføring av trosopplæringsplanen. Utvalget består av to frivillige representanter fra hver menighet i tillegg til trosopplæringsleder, styreleder på ungdomsklubb og en prest. Menighetsrådene velger representanter til utvalget.

Frivillige medarbeidere er en avgjørende ressurs i trosopplæringen og vi ønsker at barne- og ungdomsutvalget legger til rette for at hver enkelt kan bidra med sin faglighet og kompetanse i menighetens arbeid. Det skal være mulig for alle i stab å delta på trosopplæringstiltak med sin kunnskap. Dette gjelder prester, diakoner, ungdomsarbeidere, menighetspedagoger, sekretærer samt kirkegårdsarbeidere.

Vi ønsker å opprettholde vårt faglige forum med månedlige samlinger hvor det også tas opp trosopplæringstiltak og hvor vi kan samarbeide om å styrke disse.

**Kommunikasjonsarbeid**

Vi skal gjennom jevnlig kontakt med medlemmene våre også styrke deres tilhørighet til kirken.

Hvert semester er det et felles oppslag i menighetsbladet om barne- og ungdomsarbeidet i menighetene. Vi sender invitasjoner pr post, Facebook, direkte utsendinger til målgruppene, henger opp plakater, menighetenes hjemmesider og menighetsblad.

Ved skolestart ønsker vi også å sende ut en informasjonsbrosjyre til alle døpte barn og unge i menighetene våre, hvor det er god oversikt over tilbudene våre og hvor man kan finne mer informasjon.

**Tiltak Sørum Trosopplæring 2024**

**Tiltak i en systematisk og sammenhengende trosopplæring for alderen 0–18 år**

**Antall aktive tiltak:**

 **14**

**Totalt antall timer summert:**

**280,5 timer**

| Alder | Navn på tiltaket | Omfang i samvær | Omfang i timer | Samlet for målgruppa |
| --- | --- | --- | --- | --- |
| 0 | Babysang | 17 | 2 | 34 |
| 0 | Dåp | 23 | 1 | 23 |
| 2-3 | Familiedag (hver 14 dag) | 17 | 1,5 | 25,5 |
| 4 | Utdeling av 4-årsbok Blaker menighet | 2 | 1,5 | 3 |
| 6 | Utdeling av 6-årsbok Blaker menighet | 2 | 1,5 | 3 |
| 7 | Påskevandring | 1 | 4 | 4 |
| 8 | Tårnagenter | 2 | 3,5 | 7 |
| 10 | 5. klasseleir (helge leir) | 1 | 24 | 24 |
| 10-12 | Tacotorsdag (hver 14 dag) | 17 | 2 | 34 |
| 12 | Lys Våken | 1 | 12 | 12 |
| 13 | Åttendeklasseleir (ønskelig å starte opp igjen i 2025) | 1 | 24 | 24 |
| 15 | Konfirmasjon | 20 | 3 | 60 |
| 16 | Ledertreningskurset Loved INPUT | 14 | 1,5 | 21 |
| 16-18 | Pizza and praise party | 8 | 1 | 8 |

*Revidert versjon 17.06.2024*